2014. Szept. 28

Alapige: 1Jn 2:15-17

A világ - barát vagy ellenség?


János első levelének az a célja (1Jn 5:13), hogy megerősítse a hívőket az igaz hitben és eligazítást adjon a különböző támadások, veszélyek között. Azért szükséges ez, mert a kis-ázsiai gyülekezetekben, akiknek János írt, számtalan támadás érte a keresztyéneket, tévelygések, hamis tanítások által. Ezek bizonytalanságot, zűrzavart és félelmet okoztak a hívők szívében. Ebben kíván segíteni János apostol, nemcsak akkor nekik, hanem most nekünk is, akik hasonló időket élünk.

Ha János első levelének nagy képét igyekszünk meglátni, akkor megtaláljuk benne többször ismételve az üdvözítő hit alapvető ismertetőit:


- helyes ismeret Krisztusról


- biblikus engedelmesség


- biblikus szeretet,

és megtaláljuk a különböző támadások, tévelygések, veszélyek leírását, a hozzájuk való helyes viszonyulással együtt. Az előző részekben János rámutatott, a hamis hit, önámítás veszélyére, a most felolvasott részben pedig az Istentelen világhoz való ragaszkodás veszélyére figyelmeztet.
1. Egy érdekes gondolatsorral vezeti be a figyelmeztetését, ami sok fejtörést okozott és okoz az igeolvasóknak  és magyarázóknak. A 12-14 vers jelentéséről, értelméről sok feltételezés született, valószínűleg csak maga János tudná pontosan megmondani, hogy mire gondolt. A legvalószínűbb értelmezés a következő: a gyermekek - akiknek írt és ír egy gyűjtőfogalom, amivel János a hívőket -  Isten gyermekeit nevezi meg. A levelében több helyen is megtaláljuk a "gyermekeim" megszólítást.

Aztán a hívőket két csoportban emlegeti: az első az apák (vagy atyák) akik lehetnek a gyülekezet vezetői, vagy a hitben elöljárók. A második az ifjak, akik lehetnek a gyülekezet tagjai vagy a hitben fiatalabbak. Bizonyára lehet kérdéseket feltenni, de ugyanez a helyzet más értelmezésekkel kapcsolatban is. Az igeidő váltásával János utalhat arra, amiket eddig leírt (írtam nektek) és arra amiket ezután, vagy most  fog leírni. A János által megnevezett okok, hogy miért írt és ír, arra mutathat, hogy azért teszi mert hívők, mert szereti őket és támogatni akarja őket. És végül az írásának a célja vezet a következő gondolatsorra: miért írok? Mire szeretnélek figyelmeztetni titeket hívőket, akiknek megbocsáttattak a bűneik, akik megismerték igazán Istent, akik legyőzték a gonoszt... Arra, hogy ne szeressétek a világot!...
2. Ahhoz, hogy helyesen értsük Jánosnak ezt a figyelmeztetését, nagyon pontosan be kell határolnunk a világ szónak a jelentését ebben az összefüggésben. A világ (görögül - kozmosz) szónak sok jelentése van és a szentírás is sok jelentéssel használja ami az adott szövegkörnyezetből ismerhető fel. Jelenti a világmindenséget, jelenti a földön élő emberek sokaságát, vagy ennek egy részét. Azonban a János írásaiban és az alapigének felolvasott igeversekben egy különleges jelentése van - mégpedig keresztyén alapú jelentése, ami az Istentől elfordult Isten ellen lázadó és Őt megvető emberek világnézetére, gondolkodására, életmódjára utal. Fennáll a veszély, hogy a világ szó alatt hitetlen embereket értsünk, szeretném hangsúlyozni a szentírás alapján, hogy nem teljesen azt jelenti. Bár nehéz elválasztani az embereket  a gondolkodásmódjuktól, világnézetüktől, mégis vigyáznunk kell, hogy ne személyeket ne szeressünk, hanem az Istentelen életfelfogást és az Isten ellen való lázadást. Ebben segít a második nagy parancsolat ami általános érvényűen arra szólít fel, hogy szeressük felebarátunkat mint magunkat. Lehet, hogy adott igékben nem látszik világosan ez a különbség, de más igékben viszont igen. Hadd nézzünk meg egy párat, ezáltal behatárolva pontosabban az istentelen "világ" fogalmát:


A Jn 1:10-ben olvassuk, hogy "a világ nem ismerte meg őt" (Jézust). Tehát első hallásra a világ azok az emberek akik nem ismerték meg Jézust, azonban látnunk kell, hogy nem magukkal az emberekkel van itt a legnagyobb baj, hanem a gondolkodásmódjukkal, világnézetükkel, amibe nem fért bele Jézus Krisztus, az Isten fia.


A Jn 7:7-ben Jézus azt mondja, hogy őt gyűlöli a világ, azért mert bizonyságot tesz a cselekedeteiről, hogy gonoszak. Itt is úgy tűnik, mintha csak az emberekről lenne szó (természetesen az emberek gyűlölnek) de az emberek a gondolkodásmódjuk, világnézetük miatt gyűlölnek.   


Ugyanezt mondja el a Jn 15:18-19, de itt egy lépéssel tovább megy és elmondja, hogy miért gyűlöli a világ az igaz keresztyéneket és Krisztust - mert nem e világból valók - vagyis pontosan nem az Istentelen világ gondolkodásmódja szerint élnek és viselkednek hanem Isten igazsága szerint, ami vádolja világot és erre a vádra a világ gyűlölettel válaszol.


A legjobban talán a Róm 12,2 mutat rá a "világ" életfilozófia létére - "ne szabjátok magatokat e világhoz, hanem változzatok el a ti elméteknek megújulása által" Az elme szó a gondolkodásmódra utal - ami meg kell változzon a keresztyén emberben, nem maradhat a régi - a világ szerinti. A világot nem érdekli Isten akarata, azonban a hívőnek, akinek megváltozik az értékrendje, élethez való viszonyulása, annak pont az Isten akaratának felismerése és cselekvése lesz a legfontosabb. Egyébként láthatjuk, hogy nemcsak János, hanem a többi apostolok, is használják, mint például Jakab:


A Jk 4:4-ben egy igen erőteljes felszólítást találunk, amely azt mondja, hogy a világgal való barátság ellenségeskedés Istennel. Itt újra bajba lennénk, ha csak hitetlen emberekre gondolnánk a világ szó alatt, mert akkor nem barátkozhatnánk hitetlenekkel, ami nagyban korlátozná az evangelizálásunk és bizonyságtételünk. Újra csak nem arról  van szó, hanem arról, hogy "ne legyen részünk a sötétség gyümölcstelen cselekedeteiben" Ef 5:11 Más szóval ne azonosuljunk a hitetlenekkel a bűnben.
3. Miért ne szeressük, kérdezhetjük tovább, bár elég sok okot adtak az idézett igeversek. János is felsorol okokat, éspedig a világi gondolkodásmód három fő jellemzőjét:


 - a test kívánságának való élés - ami a bűnös természet önző csak saját magát kielégítő és saját magát dicsőítő vágyaira utal.


- a szemek kívánságának való élés - alapvetően ugyanaz mint az előző - csupán rámutat, hogy ezeknek a kívánságoknak az egyik nagy eszköze a látásunk. Emlékezhetünk Évára, aki látta hogy a tiltott gyümölcs "kedves a szemnek és kívánatos" vagy Dávidra aki látva a fürdőző Betsabét megszerezte és magáévá tette. Mindketten óriási károkat okoztak döntéseikkel és gondolkodásmódjukkal, ami csak az azonnali kívánság kielégítésére összpontosított.


- az élet kérkedése, vagyis a saját dicsőség keresése bolond dicsekvés által - a vagyonnal, hatalommal, társadalmi helyzettel, tudással való dicsekvés, amiből kimarad Isten és a fő keresztyén alapelv, hogy egyedül Övé minden dicsőség. 

János kijelenti, hogy ezek egyértelműen ellenkeznek Isten akaratával és dicsőítésével. Azt is kijelenti, hogy aki ezekhez ragaszkodik, ezek szerint él, abban nincs meg az Atya szeretete!

Végül a maradandó  igazi értékre hívja fel a figyelmet - hogy a világ értékei igen mulandóak gyorsan elvesznek - és nagy kárt okoznak, míg Isten értékei örök érvényűek.
4. A ne szeressük felszólítás egy tiltás - vagyis mit ne tegyünk. Jó ha tudjuk, hogy mit ne tegyünk, de igen nagy szükségünk van tudni azt, hogy mit tegyünk? Hogyan viszonyuljunk tehát a világhoz, az istentelenség világnézetéhez, életmódjához, gondolkodásához?


a) Először is nagyon fontos, hogy felismerjük mindenkor, mindenhol, mindenben. A felismerésben az ige megfelelő ismerete és alkalmazása segít. Minden ami ellenkezik és nem azonosul az Isten szerinti gondolkodásmóddal, az világi és káros ránk nézve. 


b) Ha felismertük, gondolkodjunk el egy pillanatra, hogy ez a gondolat, cselekedet barát vagy ellenség? A javunkat, épülésünket Krisztussal való közösségünket erősíti vagy éppen tőle távolít el és okoz sok szenvedést és nyomorúságot, miközben nem dicsőíti Istent. 


c) ha felismertük, hogy ellenség, akkor ne viszonyuljunk hozzá úgy mint baráthoz vagy mint életünk számára semleges dologhoz. A világ, a sátán és a saját bűnös természetünk sosem viszonyul hozzánk barátságosan, sőt még semlegesen sem, minden alkalmat ki fog használni, hogy ártson nekünk! Ezért két lehetőségünk van - vagy tétlenül engedjük, hogy tönkre tegyen, vagy harcolunk ellene! Figyelem! A keresztyén élet harc, háború! Vagy harcolsz, vagy végeznek veled! És ne feledd, hogy Krisztusban a tiéd a győzelem, tehát teljes reménységgel lehet harcolni!


d) ha tudomásul vetted, hogy a világ ellenség, akkor igyekezz világosan meghúzni a határt magad számára a világ és Isten között. A sérüléseinknek, bukásainknak az egyik nagy okozója a nem világos határ. Átlépünk az ellenség terültére, miközben azt hisszük, hogy még az Isten területén vagyunk, így az ellenség meglepetésszerűen támadhat és okoz nagy károkat. 


e) húzzuk meg a határt világosan az egyház és a világ között! Ha nem tesszük, az olyan mintha a juhok karámjának egyik kerítését - mondjuk az erdő felől lebontjuk és aztán csodálkozunk, hogy farkasok bementek és elpusztítottak egy csomó juhot!


f) értsük meg Isten akaratát és a megfelelő egyensúlyt abban, hogy miként kell a világban élnünk és harcolnunk, anélkül, hogy szeretnénk a világot amint ezt Jézus mondja a Jn17:15-ben aztán a 17:18-ban valamint a 17:20-ban. Lássuk meg hogy Krisztus nem azt kéri az Atyától, hogy kivegyen minket a világból, hanem hogy megőrizzen a gonosztól, továbbá, hogy úgy küld minket a világba ahogy őt küldte az Atya - vagyis lesznek akik a mi szavunkra fognak hinni benne. Ez nem más mint Isten országának a kiterjesztése, vagyis egy támadó harc, háború. Ehhez pedig feltétlenül öltsük fel az Isten teljes fegyverzetét, amint az Ef 6:10-18-ban olvassuk! 
